Ισχυρός σεισμός στην Αθήνα! Είχε μεγάλη ένταση και βοή. Σύμφωνα με το Γεωδυναμικό το μέγεθος ήταν 5,1 Ρίχτερ. Εστιακό βάθος 12,9 χιλιόμετρα και επίκεντρο 23 χλμ βορειοδυτικά της Αθήνας. Προβλήματα στις τηλεπικοινωνίες και διακοπές ρεύματος. Ρωγμές σε σπίτια στη Μάνδρα και σοβάδες σε σπίτια στο Περιστέρι. Συνεχείς οι μετασεισμοί.

Μεγάλος σεισμός αναστάτωσε την Αθήνα στις 14:13 το μεσημέρι της Παρασκευής (19.07.2019) και έγινε αισθητός σε πολλές περιοχές της Αττικής.

Το επίκεντρο του σεισμού ήταν 23 χιλιόμετρα βορειοδυτικά της Αθήνας, κοντά στη Μαγούλα και η έντασή του 5,1 Ρίχτερ.

Όπως αναφέρει η ανακοίνωση για το σεισμό στην Αθήνα: “Εκ μέρους των τεσσάρων φορέων συγκρότησης του Εθνικού Σεισμολογικού Δικτύου, το Γεωδυναμικό Ινστιτούτο του Εθνικού Αστεροσκοπείου Αθηνών ανακοινώνει ότι σήμερα στις 14:13 ώρα Ελλάδος, οι σεισμογράφοι τους κατέγραψαν ισχυρή σεισμική δόνηση, με μέγεθος 5,1 βαθμών της κλίμακας Richter, που προέρχεται από απόσταση 23 χλμ. ΒΔ της Αθήνας. Το επίκεντρο της δόνησης εντοπίζεται 23 Χλμ. ΒΔ της Αθήνας“.

Σύμφωνα με το Σεισμολογικό Κέντρο του ΑΠΘ, ο σεισμός των 5,1 Ρίχτερ ήταν επιφανειακός, με στη Μαγούλα, 10 χιλιόμετρα βόρεια της Ελευσίνας. Σημειώνονται συνεχώς μετασεισμοί, τους οποίους παρακολουθούν οι επιστήμονες του σεισμολογικού κέντρου.

Μέχρι στιγμής έχουν γίνει 14 κλήσεις στην Πυροσβεστική κυρίως από το κέντρο της Αθήνας για εγκλωβισμούς σε ασανσέρ. Έχουν γίνει επίσης τέσσερις κλήσεις από το Περιστέρι, για τζαμαρίες που έσπασαν από τον σεισμό. Υπάρχει επίσης ένας ελαφρά τραυματίας, που όμως δεν χρειάστηκε καν να μεταφερθεί στο νοσοκομείο.

Super Puma της Πυροσβεστικής περιπολεί πάνω από τις περιοχές κοντά στο επίκεντρο του σεισμού. Μέχρι στιγμής δεν έχει διαπιστωθεί κατάρρευση κτιρίου και δεν υπάρχουν κλήσεις.

Λίγα λεπτά αφού σημειώθηκε ο σεισμός έγιναν διακοπές ρεύματος σε αρκετές περιοχές και υπήρξαν αναφορές για προβλήματα στις τηλεπικοινωνίες. Διακοπές ρεύματος σημειώθηκαν στο κέντρο της Αθήνας, σε περιοχές του Πειραιά και στο Αιγάλεω. Οι βλάβες, σύμφωνα με πληροφορίες από αρμόδιες πηγές, εντοπίζονται στα δίκτυα μέσης και χαμηλής τάσης, ενώ στην υψηλή τάση (που θα επηρέαζε περισσότερες περιοχές) κατά τις ίδιες πληροφορίες δεν εντοπίστηκαν προβλήματα.

Στο Αιγάλεω σημειώθηκε πτώση βράχων χωρίς τραυματισμούς, επίσης σημειώθηκε πτώση πρόσοψης κτιρίου στον Πειραιά κι εκεί χωρίς τραυματισμούς, ενώ έπεσαν και σοβάδες από κτίρια στο Περιστέρι.

Επίσης, υπάρχουν ρωγμές σε σπίτια στη Μάνδρα, ενώ σοβάδες έπεσαν και στους διαδρόμους του κτιρίου όπου στεγάζεται η Εισαγγελία Πρωτοδικών Αθηνών.

Δείτε τη φωτογραφία που δημοσιεύει η Καθημερινή

Για την κατάσταση ενημερώνεται συνεχώς ο πρωθυπουργός Κυριάκος Μητσοτάκης.

Στο Παγκράτι ο σεισμός ήταν τόσο ισχυρός που κόσμος βγήκε στους δρόμους, όπως και στην Ερμού, στη Γλυφάδα και στην Αργυρούπολη.

Δείτε τις πρώτες εικόνες από την Ερμού

Ο σεισμός έγινε αισθητός ακόμη και στην Κόρινθο, Αίγινα, Νάξο, Πάρο, Άνδρο, βόρεια Εύβοια, Σύρο, Τανάγρα, Λιβαδειά, Ελευσίνα, Χαλκίδα και στην Ιτέα.

Δείτε τη στιγμή του σεισμού

Συνεχείς οι μετασεισμοί

Ο μεγάλος σεισμός που αναστάτωσε την Αθήνα και πολλές περιοχές της Αττικής ακολουθήθηκε από πολλούς μετασεισμούς, ο μεγαλύτερος από τους οποίους ήταν 3,8 βαθμών της κλίμακας Ρίχτερ.

Στείλτε μας στο info@newsit.gr ή στη σελίδα μας στο Facebook σε ποιες περιοχές βρίσκεστε και αν καταλάβατε το σεισμό.